KOMMISSIONENS FORORDNING (EU) Nr. 460/2012
af 29. maj 2012
om forbud mod fiskeri i kategori 9, »frysetrawlere til pelagisk fiskeri«, i Mauretaniens økonomiske zone for fartøjer, der fører en EU-medlemsstats flag
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1224/2009 af 20. november 2009 om oprettelse af en EF-kontrolordning med henblik på at sikre overholdelse af reglerne i den fælles fiskeripolitik (1), særlig artikel 36, stk. 2, og
ud fra følgende betragtninger:
(1)
Ved Rådets forordning (EF) nr. 704/2008 af 15. juli 2008 om indgåelse af en protokol om de fiskerimuligheder og den finansielle modydelse, der er fastsat i fiskeripartnerskabsaftalen mellem Det Europæiske Fællesskab og Den Islamiske Republik Mauretanien, begrænses fiskerimulighederne for kategori 9 (frysetrawlere til pelagisk fiskeri) for perioden 1. august 2008 til 31. juli 2012 (2) til en referencemængde på 250 000 ton.
(2)
På grundlag af artikel 2, stk. 3, i ovennævnte forordning er der blevet tildelt en supplerende kvote på 2 654 ton for perioden 1. august 2011 til 31. juli 2012, så den samlede referencemængde udgør 252 654 ton.
(3)
Ifølge de oplysninger, Kommissionen har modtaget, har de registrerede fangster i denne fiskerikategori taget af fartøjer, der fører de pågældende medlemsstaters flag, nået et sådant omfang, at kvoten for ovennævnte referenceperiode er opbrugt.
(4)
Derfor bør der indføres forbud mod fiskeri for denne fiskerikategori -
VEDTAGET DENNE FORORDNING:
Artikel 1
Opbrugt kvote
Den fiskekvote, der er tildelt de pågældende medlemsstater, anses for at være opbrugt fra den 24. april 2012.
Artikel 2
Forbud
Der indføres forbud mod fiskeri i kategori 9 for fartøjer, der fører de pågældende medlemsstaters flag, fra midnat den 23. april 2012. Det er efter den pågældende dato således forbudt at opbevare om bord, omlade og lande fisk fanget af de pågældende fartøjer.
Artikel 3
Ikrafttræden
Denne forordning træder i kraft dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 29. maj 2012.